ગેંગટોકની જેમ જ સિક્કિમ રાજ્યનું પેલિંગ શહેર પણ કુદરતી સુંદરતાનું વરદાન મેળવેલ શહેર છે. ઢગલાબંધ ધોધની વચાળે વસેલા આ શહેરનું મુખ્ય આકર્ષણ એટલે કાંચનજંઘા ધોધ. માઈલો દૂરથી તેના પડઘાનો ઘંટરાવ સમો અવાજ સાંભળવા મળે છે. નજીક જતાં જ ખુશીઓનો જાણે ખજાનો સાંપડે છે. આ ધોધની એકદમ નજીક જઈને તેના ખૂબ ઊંચેથી પછડાતા પાણીની વાછટથી ભીંજાવાનો આનંદ અનેરો અને અવિસ્મરણીય છે. દૂર દૂર આવેલા એવરેસ્ટ, કાંચનજંઘા અને નંદાદેવી પણ અહીંને હોટલોમાંથી દશ્યમાન થાય છે. આ શહેર વચ્ચેથી વહી જતી રિમ્બી નદીના અનુપમ, અપ્રતીમ માર્ગને વર્ણવવા માટે શબ્દો શોધ્યા ન જડે. રિમ્બી નદીના વહેણ દરમ્યાન ઉદ્દભવતા રમણીય ધોધ અને નદીના તટ પર આવેલા ખૂબસુરત બગીચાઓ નદીની સુંદરતામાં અનેકગણો વધારો કરે છે. આ શહેરમાં બૌદ્ધ ધર્મના મઠો જોઈને મન ચોક્કસપણે ભાવુક થવા પામે. તિબેટમાંથી સ્થાનાંતરણ વખતે પોતાની સાથે લાવેલ બૌદ્ધધર્મની અનેક પ્રાચીન ચીજોનું આ ધર્મસ્થાનોમાં સુંદર રીતે જતન થયું છે અને એવી રીતે તેઓ તેમની પોતીકી ઓળખ જાળવી રાખવામાં સફળ થયા છે. કોઈ ધર્મસ્થાનમાં પૂજાપાઠની સાથે સાથે તે ધર્મ અંગેની ઐતિહાસિક યાદો પણ જોઈ શકાય તે બાબત જોઈને બૌદ્ધધર્મ પ્રત્યે આદરની લાગણી ઉપજી.